บลจ.ทหารไทย ออกกองทุนใหม่ ลุยตราสารหนี้ตปท.ชูกลยุทธ์รับซื้อคืนหน่วยลงทุนอัตโนมัติสม่ำเสมอ
บลจ.ทหารไทย ออกกองลุยตราสารหนี้ตปท. ชูกลยุทธ์รับซื้อคืนหน่วยลงทุนอัตโนมัติสม่ำเสมอ
13 พ.ค. 2559

นายสมจินต์ ศรไพศาล กรรมการผู้จัดการ บริษัท หลักทรัพย์จัดการกองทุน ทหารไทย จำกัด (มหาชน) หรือ TMBAM เปิดเผยว่า บริษัทได้ออกกองทุนตราสารหนี้ต่างประเทศ น้องใหม่ คือ กองทุนเปิดทหารไทย Global lncome มูลค่าเงินลงทุนจดทะเบียนแล้วกับสำนักงานคณะกรรมการ กำกับหลักทรัพย์และตลาดหลักทรัพย์ (ก.ล.ต.)  จำนวน 5,000 ล้านบาท มีนโยบายเน้นลงทุนในกองทุนต่างประเทศเพียงกองเดียว คือ กองทุนหลัก PIMCO GIS Income Fund ในหน่วยลงทุนชนิด Class l ซึ่ง จดทะเบียนในประเทศไอร์แลนด์
โดยกองทุนหลักนี้มีนโยบายเน้นการลงทุนในตราสารหนี้ประเภทต่างๆ ทั้งภาครัฐและเอกชนทั่วโลก อย่างน้อย 2 ใน 3 ของมูลค่าทรัพย์สิน วัตถุประสงค์หลักเพื่อสร้างกระแสรายได้ให้อยู่ในระดับสูงและสม่ำเสมอ และเพิ่มค่าของเงินต้นระยะยาว ทั้งนี้ TNBAM คาดว่าจะทำการรับซื้อคืนหน่วยลงทุนแบบอัตโนมัติได้อย่างสม่ำเสมอ และจะทำสัญญาป้องกันความเสี่ยงจากอัตราแลกเปลี่ยนเงินตราต่างประเทศตามดุลพินิจผู้จัดการกองทุน
ขณะที่เศรษฐกิจแต่ละภูมิภาคหลักของโลกถดถอย ภาครัฐและธนาคารกลางในหลายๆประเทศต้องออกมาตการกระตุ้นเศรษฐกิจซึ่งหนึ่งในนั้นก็คือการทำให้อัตราดอกเบี้ยต่ำ ซึ่งไม่ส่งผลดีต่อการออม หรือฝากเงิน ขณะเดียวกันการลงทุนในตลาดหุ้นยังผันผวนและมีความเสี่ยง ดังนั้น การลงทุนในตราสารหนี้ประเภทที่เน้นการสร้าง “Income” หรือการสร้างรายได้ประจำจึงน่าสนใจ นอกจากนั้นกองทุนยังมีความยืดหยุ่นสูง โดยทีมงานมืออาชีพที่สามารถใช้กลยุทธ์ต่างๆ ในการรับมือกับดอกเบี้ยขาขึ้นในอนาคตได้